text: Tidligere bodegaejer: Forfærdeligt, men sjovt med filmhold
  12 juni 2016 kl. 17.21
  Bodegaen Æ gammel mejeri har en central rolle i den nye film Hundeliv. Optagelserne var ikke altid lige nemt for den tidligere ejer af bodegaen.
  Dora Helene Schmidt Nielsen ejede bodegaen Æ gammel mejeri, da der blev filmet tilbage i 2013.
  Det var forfærdeligt, men sjovt. Det er ikke ligesom ovre i Københavnstrup. Hernede er det mere frit.
  
  Hun ser tilbage på en oplevelsesrig uge med optagelser.
  - Det var forfærdeligt, men sjovt. De var over hele huset. Nogen gange var jeg sur og tvær. Til andre tider mødtes vi i døren til et stort knus og kram, siger Dora Helene Schmidt Nielsen til TV SYD.
  Men det var ikke altid lige nemt.
  - Det gik mig lidt på. For jeg havde slet ikke noget privatliv.
  Til gengæld synes den tidligere bodegaejer, at filmen er med til at samle Danmark.
  - Vi bliver betragtet som Udkantsdanmark. Men der har folkene bag filmen prøvet at bygge bro, lave en udvidelse, der viser, at vi også er noget hernede, uddyber Dora Helene Schmidt Nielsen.
  Hun synes, at Hundeliv er med til at vise de gode sider af Sønderjylland frem.
  - Det er ikke ligesom ovre i Københavnstrup, hvor der står den ene høje bygning efter den anden. Hernede er det mere frit. Du kan bare gå uden for døren. Der er dammen, masser af ænder, hejrer og masser af grøn skov. Jeg synes, det er fint, slutter Dora Helene Schmidt Nielsen.
  